《斋敕出南台舟次恭纪 其一》
清代·周煌

入律蕤宾动琯灰，例以夏至后渡海。楼船帆正郁崔嵬。

金章玉节海边出，鼍鼓龙旗山外开。南国屏藩亲祖送，东方陪隶仰昭回。

书生并有乘风愿，似此王程得几来。

作者简介：（?—1784）四川涪州人，字景垣，号海山。乾隆二年进士。授编修。以文学著称，尝以侍讲任册封琉球副使，擢上书房总师傅，官至左都御史。卒谥文恭。有《海山存稿》、《琉球国志略》等。